অসমৰ ৰাজধানী চহৰ গুৱাহাটীৰপৰা প্ৰায় ২৪০ কি: মি: দূৰত্বত অৱস্থিত চান্দৰডিঙা পাহাৰ। অসমৰ প্ৰান্তীয় তথা ভাৰত-বাংলা সীমান্তীয় জিলা ধুবুৰীৰ বিলাসীপাৰা মহকুমাৰ চাপৰ ৰাজহচক্ৰৰ অন্তৰ্গত চান্দৰডিঙা পাহাৰখন হাতীপোতা গাঁও পঞ্চায়তৰ ৫ নং ৱাৰ্ডত অৱস্থিত। ২৮ ডিচেম্বৰ, ২০১৬ তাৰিখে এই বনাঞ্চল তথা পাহাৰত জিলা প্ৰশাসন আৰু বন বিভাগে উচ্ছেদকাৰ্য চলায় আৰু ৫৬টা পৰিয়ালৰ ১১৭টা গৃহ উচ্ছেদ কৰে। ব্ৰহ্মপুত্ৰ নদীৰপৰা প্ৰায় ২ কিলোমিটাৰ নিলগত পাহাৰখনত বস-বাস কৰা লোকসকল মূলতঃ জনগোষ্ঠীয় পৰিচয় হ ’ ল জনজাতীয় আৰু বঙ্গমূলীয় অসমীয়া মুছলমান। জনজাতীয় লোকসকল নিকটৱৰ্তী অঞ্চলসমূহৰ বাসিন্দা আছিল, ভূমি আৰু খাদ্য নাটনিৰ জোৰা মাৰিবৰ বাবে তেওঁলোকে বিগত প্ৰায় ৫০ বছৰৰেপৰা পাহাৰখনত বসবাস কৰি আছে। ইপিনে বাকী বঙ্গীয়মূলীয় অসমীয়া মুছলমানসকলে পাৰ্শ্বৱৰ্তী জিলা গোৱালপাৰা জিলাৰ চৰাঞ্চলৰ ৰৌখোৱা কৃষ্টিমণিৰ চৰ, ৰৌখোৱা চলাকুৰা চৰ আদিৰপৰা মুখ্যতঃ আহি পাহাৰখনত বসতি কৰি আছিল। উল্লেখযোগ্য যে গোৱালপাৰাৰ চৰ দুখনৰ দূৰত্ব পাহাৰখনৰপৰা মাত্ৰ ৩-৪ কিলোমিটাৰ মাত্ৰ। ১৯৭৮-৮০ চনমানত উল্লেখিত চৰসমূহ ব্ৰহ্মপুত্ৰ নৈৰ গৰাখহনীয়াত সৰ্বস্ব জাহ যোৱাৰ ফলত ভূমিহীন লোকসকলে পাহাৰটোত আহি বসতি কৰিছিল বুলি উচ্ছেদিতসকলে জানিবলৈ দিছে।